Κωνσταντίνος Γεράκης

Ο Κωνσταντίνος Γεράκης (Κεφαλονιά, 1647 – Λοπμπούρι/Ταϊλάνδη, 5 Ιουνίου 1688), γνωστός επίσης ως Κωσταντής Γεράκης (Costantin Gerachi) ή Κονστάνς Φάλκον (Constance Phaulkon), ήταν ένας τυχοδιώκτης Ελληνικής καταγωγής, ο οποίος κατάφερε να διοριστεί πρωθυπουργός του βασιλιά Ναράι του Σιάμ (Βασίλειο της Αγιουτάγια, με πρωτεύουσα την Αγιουτάγια) την περίοδο 1683-1688.

 Ιστορικό 
Γεννήθηκε από στο Κάστρο της Άσσου, στον δήμο Ερίσου (pertinenza di Erisso), στο βόρειο άκρο της Κεφαλονιάς και γονείς του ήταν οι Γεώργιος Γεράκης και Τζαννέτα Φωκά Σουπιωνάτου.  Η οικογένεια Γεράκη (Gerachi) ήταν εγκατεστημένη στο χωριό Πλαγιά ήδη από τον 16ο αιώνα.Καγκελάρη 2011, σσ.67, 89-91.Καγκελάρη - Η Κεφαλονίτικη Πρόοδος 2012, σσ.14-18.Καγκελάρη - Η Κεφαλονίτικη Πρόοδος 2013, σσ.36-38.Καγκελάρη - Επιμύθιον 2025, σσ.1-24. Σε ηλικία 12 ετών, για άγνωστο λόγο, εγκατέλειψε το νησί, έγινε ναύτης και ξεκίνησε την τυχοδιωκτική δράση του, υπηρετώντας σε διάφορα αγγλικά πλοία και ταξιδεύοντας κυρίως στις Ινδίες. Το 1669 εγκατέλειψε το επάγγελμα του ναύτη κι έγινε υπάλληλος της αγγλικής Εταιρείας των Ανατολικών Ινδιών, εργαζόμενος στις αποθήκες της, στο Μπάνταμ της Ινδονησίας. Ο Γεράκης, σαν υπάλληλος της Εταιρείας έκανε πολλά ταξίδια σε χώρες της Ασίας και έκανε φιλίες με υψηλόβαθμα στελέχη της. Το 1675 εγκαταστάθηκε στο Σιάμ, εξακολουθώντας να εργάζεται για την Εταιρεία. Εκεί έμαθε τη γλώσσα και άρχισε να δημιουργεί στενές σχέσεις με σημαντικούς αξιωματούχους της βασιλικής αυλής.

Το 1679 και μετά από δολοπλοκίες της Εταιρείας, ο Γεράκης έγινε υπεύθυνος εμπορίου του βασιλείου του Σιάμ. Γρήγορα κατέλαβε τη θέση του διερμηνέα στη βασιλική αυλή, καθώς ήταν πολύγλωσσος. Το 1680 εγκαταλείπει την Εταιρεία των Ανατολικών Ινδιών και το 1683 διορίστηκε πρωθυπουργός του Σιάμ. Το 1684 ξεκίνησαν οι συνομιλίες με τη Γαλλία για εμπορική συνεργασία, που τελικά επιτεύχθηκε το επόμενο έτος και οδήγησε σε πόλεμο το Σιάμ με την Εταιρεία, ο οποίος έληξε με την αποβίβαση, στη χώρα του Σιάμ, γαλλικής στρατιωτικής δύναμης. Ο Γεράκης τιμήθηκε από τον Γάλλο βασιλιά με τον τίτλο του «Ιππότη του Τάγματος του Αγίου Μιχαήλ».

Οι Γάλλοι έγιναν αντιδημοφιλείς με την ρατσιστική συμπεριφορά τους. Ο Γεράκης, έχοντας αποκτήσει μεγάλη περιουσία, άρχισε πλέον να ανησυχεί γιατί έβλεπε ότι θα περιορίζονταν τα δικά του κέρδη. Το 1688 ο βασιλιάς Ναράι αρρώστησε βαριά από άγνωστη ασθένεια δίνοντας την ευκαιρία στους αντιπάλους του να δράσουν. Τον Μάιο ο Γεράκης προσκλήθηκε στην πρωτεύουσα του Σιάμ, Αγιουτάγια, σε συνάντηση με τον Φεράτσα ο οποίος ήταν ο ηγέτης της αντιβασιλικής παράταξης. Ο Φεράτσα αιχμαλώτισε τον Γεράκη και το Διάδοχο με την κατηγορία της προδοσίας, και τελικά τους δολοφόνησε. Στις 11 Ιουλίου πέθανε και ο Βασιλιάς Ναράι, έξαλλος με τα νέα που είχε μάθει αλλά ανήμπορος  να αντιδράσει. Ο Φεράτσα αυτοανακηρύχθηκε βασιλιάς ηγούμενος ενός ξενοφοβικού καθεστώτος.

Το Μάιο του 1682 παντρεύτηκε την Μαρία Γκυομάρ ντε Πίνια (Maria Guyomar de Pinha), μιγάδα γιαπωνεζο-πορτογαλικής καταγωγής.  Από το γάμο τους απέκτησαν δύο γιούς, τον João (Γιάννη) και τον Jorge (Γιώργο), ο πρώτος από τους οποίους απεβίωσε πριν τον φρικτό θάνατό του.

Το σπίτι του Γεράκη στο Λοπμπούρι υπάρχει ακόμα και σήμερα και αποτελεί τουριστικό αξιοθέατο. Οι ιστορικοί διχάζονται για το ρόλο που διαδραμάτισε, αν δηλαδή ήταν όντως καιροσκόπος που επεδίωκε την ανέλιξή του στο θρόνο του Σιάμ, ή αν χρησιμοποιήθηκε ως αποδιοπομπαίος τράγος από τον επίσης καιροσκόπο Φεράτσα, για την εξουδετέρωση του νόμιμου Διαδόχου.

Παραπομπές

 Βιβλιογραφία 
 Γεράκης ο Έλληνας πρωτοσύμβουλος στην αυλή του Σιάμ, του Γεώργιου Σιώρη, Εκδόσεις Εστία, 1993.
 Κωνσταντίνος Γεράκης. Ο υπουργός των Μουσώνων, Κλερ Κιφ-Φοξ, Εκδόσεις Τροχαλία, 2001.
 Ιστορία και Γενεαλογία του Οίκου Καγγελάρη της Κεφαλονιάς (16ος-20ός Αιώνες), του Π.Δ. Καγκελάρη, Κέρκυρα 2011. ISBN 978-960-85532-2-4
 Ο Έλληνας Αντιβασιλέας του Σιαμ. Ιστορικό μυθιστόρημα για την περιπετειώδη ζωή του Κωνσταντίνου Γεράκη, Γιαννης Κ. Κωνσταντάτος, Εκδόσεις Ιβίσκος, 2012. ISBN 978-960-99929-7-8
 Ιστορικά Θέματα, αρ. 14, «Παγκόσμια Ιστορία. Οι μεγάλοι τυχοδιώκτες», Μιλτιάδη Βαρβούνη, Εκδόσεις Περισκόπιο, ISBN 978-960-6740-19-0.

Εξωτερικοί σύνδεσμοι
 Παναγιώτης Δ. Καγκελάρης: «Ένας Έλληνας στην Αυλή του βασιλιά του Σιάμ. Ο Κωσταντής Γεράκης (Constance Phaulkon) και η μυθική ζωή του»
 Παναγιώτης Δ. Καγκελάρης: «Το γαλλικό οικόσημο του πρωτοσύμβουλου Κωσταντή Γεράκη (Constance Phaulkon)»
 Παναγιώτης Δ. Καγκελάρης: «Κωσταντής Γεράκης (Constance Phaulkon). Μια νέα γενεαλογική προσέγγιση»

Κατηγορία:Πολιτικοί της Ταϊλάνδης
Κατηγορία:Έλληνες τυχοδιώκτες
Κατηγορία:Έλληνες Ρωμαιοκαθολικοί